Twiet-twiet, Rassie deel weer ŉ videoRassie Erasmus in Dublin. Foto: Ken Sutton/AFP. Rassie Erasmus se verbod is skaars opgehef, of hy hap weer na ŉ skeidsregter op Twitter. Hy het die naweek ŉ kort video op sosiale media gelaai ná die afgelope toets tussen Suid-Afrika en Ierland in Dublin. Die tuisspan het die wedstryd met 19 – 16 gewen om hul status as die wêreldno. 1-span te behou. Dit was terselfdertyd hul sewende oorwinning in 11 toetse teen die Springbokke. Die Ierland-toets was Erasmus se eerste toets terug in die afrigterslosie nadat ŉ onafhanklike tugpaneel hom verlede jaar aan wangedrag skuldig bevind het. In sy video het Erasmus eerstens die Suid-Afrikaanse ondersteuners bedank en ook ŉ pluimpie vir die Ierse toeskouers in Dublin gereed gehad. “Julle verstaan beslis die spel en die atmosfeer was wonderlik,” het SA Rugby se direkteur van rugby getwiet. Sy volgende stelling bevat egter die kruks van die saak. Volgens die Wêreldbeker-wenafrigter was die toets gekenmerk deur groot tweestryde, maar dat die verskil tussen wen en verloor soms klein is. Onderaan het hy ŉ video gedeel oor wat in die aanloop tot Mack Hansen se drie in die tweede helfte gebeur het. Die Springbokke se Damian Willemse het die bal in die 49ste minuut van die wedstryd uit die lug gepluk, waarna hy grond toe gebring is. In die daaropvolgende gestoeiery om balbesit, het Dan Sheehan (Ierse haker) die bal met sy voet weggeskop. Iets wat die meeste rugbykenners laat frons het. Die Iere het daarna die bal laat loop en die Australies gebore Hansen het ŉ rukkie later vir die tuisspan se tweede drie oorgeduik. Wat vir Erasmus waarskynlik die meeste omkrap is dat Nika Amashukeli (skeidsregter) hierdie voorval ongesiens verby laat gaan het, maar later die Springbokke vir iets soortgelyk gestraf het. In die afwesigheid van ŉ betroubare stelskopper het die Suid-Afrikaners egter ook agter die skopkelkie gesukkel en Siya Kolisi het naderhand veel eerder die kantlyn opgesoek as om ŉ stelskop te waag. Tough test match, thanks for all the support from ????????, also thanks to the Ireland supporters at the Aviva, you definetly understand the game and its great to play in an atmosphere like yesterday ! Surely was a game of big battles,but small margins ???????? pic.twitter.com/Jcjci2Jlvo — Rassie Erasmus (@RassieRugby) November 6, 2022